钦定古今图书集成/理学汇编/字学典/第049卷 > 《怀素草书歌》苏焕
## 钦定古今图书集成/理学汇编/字学典/第049卷 > 《怀素草书歌》苏焕

张颠没在二十年，谓言草圣无人传。零陵沙门继其
后，新书大字大如斗。兴来走笔如旋风，醉后耳热心
更凶。忽如裴旻舞双剑，七星错落缠蛟龙。又如吴生
画鬼神，魑魅魍魉惊本身。钩锁相连势不绝，倔强毒
蛇争屈铁。西河少年气凌云，孤蓬自振唯有君。今日
华堂看洒落，四座諠呼叹佳作。回首邀余赋一章，欲
令羡价齐锺张。琅玕句三百字，何似醉僧颠复狂。忽
然告我游南溟，言祈亚相求大名。亚相书名凌献之，
见君绝意必深知。南中纸价当日贵，只恐贪泉成墨
池。